runetrust/blame-folketinget-dk huggingface dataset:
Samira Nawa (RV), 2026-01-15:
Tak for talen og også for at understrege en tillid til sagsbehandlere, kommuner og førtidspensionister.
Når Radikale Venstre ikke er med i den aftale, der blev indgået før jul, er det, fordi vi har svært ved at se, at den tillid skulle hænge sammen med, at man så genåbner de her 5.000 sager.
Men det, jeg egentlig vil spørge ordføreren om, var i forhold til overrepræsentation, som han også kom ind på i sin tale, for som jeg nævnte: Det gør sig ikke gældende for dem, der er under 40 år, men det gør sig åbenlyst gældende for dem, der er ældre.
Kunne det ikke også hænge sammen med, at vi jo på kryds og tværs af Folketinget har oprettet seniorpension, Arnepension og andre tilbagetrækningsmuligheder, hvor etniske danskere er overrepræsenterede og derfor ikke har behov for en førtidspension, fordi der er andre tilbagetrækningsmuligheder?
Kan det være en del af forklaringen på overrepræsentationen?
For fuldstændig i lighed med ordføreren og resten af Folketinget ser jeg også en overrepræsentation, også en overrepræsentation, som jeg er nysgerrig på at finde årsagerne til.
Nick Zimmermann (DF), 2026-01-15:
Hvis der sidder en socialrådgiver, der har en anden etnisk baggrund, og sagsbehandler – det kan være en irakisk baggrund – og der kommer en irakisk mand ind og fortæller, at han har ondt i lænden eller ondt i skulderen, er jeg bekymret for, om de to kan dele interessefællesskab et andet sted end på det pågældende kommunekontor.
Det kan være, hun har en far, som møder den pågældende mand i den lokale irakiske moské eller andet.
Kan der så opstå nogle ting i det møde, der gør, at hun føler sig presset til at give vedkommende en førtidspension eller i hvert fald indstille ham til det?
Ja, det er jeg ganske sikker på at der kan ske.
Samira Nawa (RV), 2026-01-15:
Det undrer mig på ingen måde, at lige præcis hr. Nick Zimmermann stiller spørgsmålstegn ved menneskers professionalisme, uanset om de er professorer, overlæger, sagsbehandlere eller læger, for det gør hr. Nick Zimmermann i ét væk på sociale medier.
Hr. Nick Zimmermann kommer også ind på overrepræsentation i sin tale, og der vil jeg egentlig bare som ganske almindelig oplysning sige, at når man kigger på dem, der er under 40 år, er der ikke en overrepræsentation af ikkevestlige indvandrere.
Det kan godt være, ministeren er kommet til at sige det i et mundtligt svar til lige præcis hr. Nick Zimmermann, men i et skriftligt svar til mig skriver ministeren, at den overrepræsentation, som der er tale om, ikke er gældende for dem under 40 år.
Nick Zimmermann (DF), 2026-01-15:
Det er et utrolig godt spørgsmål.
Nu vil jeg sige, at lige præcis den her læge, som ordføreren refererer til, ikke for mig er en professionel eller en ekspert inden for området.
Altså, det er helt klart og tydeligt, at han har en venstredrejet politisk agenda; det er jeg slet ikke et sekund i tvivl om.
Når det så er sagt, vil jeg sige, at nogle af de historier, som jo netop har været fremme i forskellige medier, hvor både nuværende og tidligere socialrådgivere har stillet sig frem, netop handler om, at også fra deres professionelle virke som socialrådgivere og som sagsbehandlere ude i kommunerne oplever de, at der eksempelvis kommer nogle indvandrere ind, der har præcis den samme historie, som de fortæller til de sagsbehandlere, de nu er i kontakt med.
Eksempelvis var der en socialrådgiver på Frederiksberg, der oplevede, at der kom en, hvad, to-tre stykker ind, der alle sammen fortalte, at de var faldet i en brønd som små og derfor nu havde ondt i lænden, fordi de havde hørt, at en af deres kammesjukker havde fået førtidspension baseret på den historie.
Så må jeg også bare sige, at når vi ser på, hvor mange med en ikkevestlig baggrund der har en førtidspension, kontra hvor mange danskere der har det – for danskere er det jo faldet, og for ikkevestlige er det stigende – er der jo helt klart et mønster, der tegner sig derude.
Samira Nawa (RV), 2026-01-15:
Mange tak.
Hr. Nick Zimmermann siger flere gange og på forskellige måder i sin tale, at det er nemmere at få førtidspension, hvis man har ikkevestlig baggrund.
F.eks. siger han også, at det er blevet lettere og lettere gennem tiden at få førtidspension, hvis man har ikkevestlig baggrund.
Hvordan hænger det udsagn sammen med, at en overlæge og professor fra Indvandrermedicinsk Klinik skriver: »Flygtninge venter mange år længere end etnisk danske på at få tilkendt førtidspension.
De bliver indstillet senere og deres sagsbehandling tager betydeligt længere tid«?
Frederik Vad (S), 2026-01-15:
Tak for det.
Hr. Nick Zimmermann har et problem med sandheden, og det har han haft, lige siden han kom ind i Folketinget.
Hr. Nick Zimmermann sagde i sin tale, at indvandringen under statsministeren er mangemangedoblet med 124 pct., blev der sagt.
De tal er forkerte og bliver brugt forkert.
I de tal bliver de samme mennesker talt med flere gange, fordi folk, der er rejst ud mellem uddannelsesforløb og så er rejst ind igen, tæller dobbelt.
Alle dem, der er blevet smidt ud, eller som selv er rejst eller er blevet udvist, tæller ikke med i de tal.
Hvis man trækker dem, der er blevet smidt ud, og som er rejst ud, fra dem, som rent faktisk er kommet hertil, har vi reduceret indvandringen fra Stormellemøsten til en tredjedel af, hvad den var, dengang Dansk Folkeparti og fru Inger Støjberg kørte med klatten i dansk udlændingepolitik.
Det er sandheden, hr. Nick Zimmermann.
Hvorfor bliver Dansk Folkeparti ved med at turnere rundt med direkte usande tal, der bliver brugt på en meget, meget forkert måde?
Karsten Hønge (SF), 2026-01-15:
Og det kan gøres ganske kort.
Har beskæftigelsesministeren sådan fundamentalt tillid til vores socialrådgivere og sagsbehandlere, som sidder og forvalter de her sager?
Kaare Dybvad Bek (S), 2026-01-15:
Jeg tror, det er vigtigt at holde tungen lige i munden, og det kan være, at jeg ikke var god nok til at forklare det, men der er tale om to forskellige stykker lovgivning.
Den ene del af det, som jeg syntes var en god idé, var, at man skærpede reglerne for, hvornår man som flygtning kunne få lov til at søge om førtidspension.
Jeg kan ikke huske, om det var i 2016 eller 2017, men det var et af de år, og der sagde man: Du skal have været her i længere tid for at kunne søge om førtidspension.
Det er jo derfor, at der i den syriske gruppe, som er 45.000 mennesker, er så relativt lille en del, der får førtidspension.
Det synes jeg er godt.
Så er der den anden del med den generelle tildeling af førtidspension.
Der blev lavet en stramning, altså en meget klar ændring af hele tilgangen til førtidspension, tilbage i 2013, og i 2018 blev der så lavet en lempelse af de regler, og når jeg spørger i ministeriet, hvad det er, der gør, at det er steget, så peger de bl.a. på den ændring som noget af det, der har gjort, at der er flere, der har fået førtidspension siden hen, uanset om det er etniske danskere eller folk med udenlandsk baggrund.
Dina Raabjerg (KF), 2026-01-15:
Tak, og tak for en fin tale.
Jeg noterede mig i svaret til en af spørgerne her, at der var en lempelse i 2018, og det var, i forhold til at flygtninge kunne få førtidspension.
Jeg kunne godt tænke mig at spørge ministeren om stigningen i førtidspensioner, og om man kan dokumentere, at den stigning, der er blandt ikkevestlige indvandrere, kan henføres til dem, der er kommet hertil og har fået førtidspension efter den regel.
Samtidig kunne jeg godt tænke mig at spørge ministeren om, hvilken ændring i lovgivningen han så mener forklarer, at der har været mere end en fordobling i antallet af førtidspensionister blandt efterkommere af ikkevestlige indvandrere, siden Mette Frederiksen blev statsminister.
Kaare Dybvad Bek (S), 2026-01-15:
Det kan være, at jeg husker forkert, men jeg husker det klart på den måde, at hvis man f.eks. ser på fleksjobordningen, er det offentlige meget klart overrepræsenteret, i forhold til hvor mange fleksjob der bliver udbudt.
Altså, det er det offentlige, som klart bærer den største del af det.
Man kan spørge: Er vores arbejdsmarked ikke fleksibelt?
Det ved jeg ikke om man kan sige.
Altså, det er jo omkring 30 pct. af vores arbejdsmarked, der består af deltidsansatte, så der er jo trods alt en ret stor del, altså en million mennesker, som kan arbejde på deltid.
Så mere ufleksibelt er det vel heller ikke.
Det er vel trods alt en mulighed mange steder.
Jeg tror, at hvis man ser på sådan et forbund som FOA, så beder de jo om, at medarbejderne kan få lov til at arbejde på fuldtid, fordi de er trætte af, at kommunerne i alt for høj grad beder dem om at arbejde på deltid, fordi det er nemmere for kommunerne at vagtplanlægge på den måde.
Så tror jeg, at vi i forhold til staten skal gøre alt, hvad vi kan.
Jeg er meget på, at staten skal tage et større ansvar.
Det er også bare vigtigt at sige, at statens ansættelser jo er lidt anderledes, end de er på det generelle arbejdsmarked.
Altså, hvis man f.eks. er ansat i forsvaret eller i politiet, er der jo eksempelvis færre, som har anden etnisk baggrund.
Der er jo slet ikke nogen, der ikke er statsborgere, i politiet; jeg tror, at man skal være statsborger for at arbejde der, i hvert fald i nogle funktioner.
Så det er også nogle andre arbejdspladser.
Jeg kunne godt tænke mig, at man så på det offentlige som helhed, fordi det er forskellige funktioner, der bliver udført.
Karin Liltorp (ALT), 2026-01-15:
Tak for det, og tak for talen.
Jeg tror, at jeg kan blive enig med ministeren om, at det altid er bedre at forebygge end at helbrede, og jeg er heller ikke i tvivl om, at vi ville kunne få flere i den her gruppe i arbejde, hvis vi brugte de rigtige tiltag.
Et af de værktøjer, vi har i kassen, er i virkeligheden at sørge for flere fleksible jobs derude, for det er også et faktum, at alle ikke kan arbejde 37 timer om ugen.
De har forskellige psykiske og fysiske udfordringer, og det er et velkendt problem, at vi slet ikke har nok fleksible job her i landet, og desværre placerer staten sig meget, meget skidt i den statistik.
De private erhvervsdrivende sørger i meget højere grad for den her inklusionsdimension og sørger for at skabe en masse jobs, som kan varetages 10-15 timer om ugen, og det gør nogle kommuner også, men staten er faktisk dem, der er allerdårligst til det, og det er jo i virkeligheden lidt trist.
Så jeg vil godt høre, om ministeren ikke kunne forestille sig, at vi arbejdede lidt på at se, om staten ligesom også kunne skabe den her gulerod og være med til at skabe flere af de her fleksible jobs og sætte et måltal, i forhold til at man også havde en pligt til at tilbyde arbejde til nogle i den her gruppe.
Kaare Dybvad Bek (S), 2026-01-15:
Ja, jeg har generelt tillid til dem.
Jeg vil også sige, at der er udfordringer rigtig mange steder.
Ankestyrelsen har dokumenteret i deres udregninger, at man i en femtedel af sagerne ikke kunne finde en begrundelse for, at folk havde fået tildelt en førtidspension.
Men jeg vil ikke drage den konklusion, at det er, fordi vi ikke kan stole på sagsbehandlerne, hvilket jeg godt ved er en del af diskussionen derude.
Jeg tror, der er en lang række årsager til det.
Det kan også være, at der er nogle sagsbehandlere, som bliver truet til at tildele en førtidspension.
Det kan også være, at der er nogle steder, hvor man, fordi man er presset i den kommunale administration, gerne vil have lukket nogle sager hurtigere, end hvad der egentlig er meningen.
Der kan være en lang række årsager til det, og jeg lægger ikke skylden på sagsbehandlerne.
Jeg konstaterer bare, at der er en stor andel af de sager, som man i Ankestyrelsen har undersøgt, hvor man ikke kan finde ud af, hvad det er, der gør, at folk har fået en førtidspension.
Frederik Vad (S), 2026-01-15:
Jeg kan godt se, hvad ordføreren mener, men det er også lidt en sandhed med modifikationer.
Men når vi kigger på faglærte grupper, er der lige pludselig et stort spænd mellem etniske danskere og folk med ikkevestlig baggrund.
Som jeg sagde før, får tyrkernes vedkommende er det så 22 pct., der er på en førtidspension, så jeg tror ikke, det er så enkelt.
Jeg er enig med ordføreren i, at de fleste af dem, der får en førtidspension, får den er helt valide grunde, og vi skal hjælpe dem alt det, vi kan.
Men der er også en mulig bias nogle steder i systemet, som jeg synes vi skal se om vi ikke kan få afdækket.
Victoria Velasquez (EL), 2026-01-15:
Nu er ordføreren nemlig kommet ind på noget af det, som jeg synes er ret interessant.
Når vi ser på, hvad det er, der spiller ind, når du faktisk får en fod inden for på arbejdsmarkedet, selv om du har været i krigszoner eller traumer, er den ene konkrete ting, vi kan se selvfølgelig, hvor lang tid der er gået.
Det kan vi bl.a. se i forhold til nogle af dem, hvor man ret hurtigt har lavet en indsats.
Noget andet, der spiller en vigtig rolle, er også uddannelse, altså hvilket uddannelsesniveau man har.
Der er det også helt signifikant, og man kan se i forhold til både dem på kontanthjælp og dem på førtidspension, at desto lavere uddannelsesniveau, desto sværere har det været at få en fod inden for på arbejdsmarkedet.
Frederik Vad (S), 2026-01-15:
Jeg er enig med fru Victoria Velasquez i, at det ikke står alene at stramme reglerne.
Man bliver nødt til at sørge for, at de mennesker, som har ptsd eller andre sygdomme, får hjælp i tide.
Det er både veteraner, og det kan også være nogle af de der grupper, vi taler om her.
Det er jeg meget enig i.
Den debat, der var med ministeren lige før, om, om man eventuelt kunne permanentgøre nogle projektordninger i forhold til det her, er vi sådan set også åbne over for i Socialdemokratiet at have, og vi er åbne over for at diskutere, om der er mere, vi kan gøre.
Som jeg sagde før er det 38 pct. fra Libanon, fra Syrien 6 pct.
Så jeg synes ikke nødvendigvis, der er et mønster i, at antallet af traumer og frygtelige krigsoplevelser ligesom en til en står mål med antallet af tildelte førtidspensioner.
Victoria Velasquez (EL), 2026-01-15:
Jeg vil gerne komme ind på nogle af de nedslag, der er i ROCKWOOL Fondens analyse fra november 2025, som bl.a. peger på det, at flere af dem med ikkevestlig baggrund, som har fået en førtidspension, er nogle, der er flygtet fra krigszoner, og at flere af dem har psykiske traumer og helbredsproblemer, og at det er en af årsagerne til, at de har fået en førtidspension.
Jeg synes jo, det er hjerteskærende, hver gang vi måske kunne have undgået, at nogen fik en førtidspension, at man så ender der alligevel.
Jeg synes, vi kan se på rigtig mange områder, særlig veteranområdet, at når vi faktisk går rettidigt ind, når vi faktisk arbejder med det at have ptsd, formår vi at hjælpe de mennesker, det handler om, og også deres familier.
Jo længere tid, der går, før vi hjælper dem, desto mere alvorlige konsekvenser har det.
Det bliver rigtig alvorligt – vi så det med ukrainske flygtninge – når der nu er tale om børnenes trivsel, fordi forældrene er ptsd-ramte og man ikke rettidigt har været inde og støtte op omkring familierne og forældrene.
Har Socialdemokratiet nogen tanker om, hvordan vi både arbejdsmarkeds- og jobcentermæssigt gør det her bedre?
Nick Zimmermann (DF), 2026-01-15:
Ja, det kom jeg lige til at glemme før; det vil jeg huske fremover.
Hør nu her, ordføreren ved udmærket godt, at de tal, som Dansk Folkeparti har fremlagt, er 100 pct. korrekte.
En anden ting, der også er rigtig, er den måde, der er forskel på fisk på.
Tager vi nu f.eks. polakken, der skubbede statsministeren – noget, der i øvrigt resulterede i, at hun efter, hvad, ½ time på hospitalet kunne få konstateret piskesmæld – blev han udvist.
Når vi så ser på, hvad for nogle andre kriminelle udlændinge der får lov at være her i Danmark under statsministerens regering og under ordførerens tid her i Folketinget, er det mordere, voldtægtsfolk, dybt kriminelle udlændinge, som man fuldstændig kategorisk nægter at udvise.
I Dansk Folkeparti fremlægger vi sådan set bare regeringens egne indvandringstal.
Vi har jo dokumenteret fra ordførerens egen regerings ministerier, at indvandringen er massivt steget under den her regering.
Så hvorfor prøve at fylde befolkningen med den der slags øregas om, at indvandringen skulle være faldet, når vi kan se på tallene, at den er steget?
Victoria Velasquez (EL), 2026-01-15:
Når vi ser på de tal, som ROCKWOOL Fonden præsenterer her, kan vi bl.a. se, at for den gruppe af ikkevestlige indvandrere, der rent faktisk får en førtidspension, er det i særdeleshed på grund af ptsd.
Man kunne sige, at det måske ikke er så overraskende, hvis du kommer fra et krigsplaget land osv.
Men det er der, jeg mener at Dansk Folkeparti er med til at svigte den gruppe.
Og vi skal endelig til at kigge på fængselsbetjente og andre for at se, hvad vi kan gøre.
Men vi gør det ikke godt nok, og jeg tror, at flere af dem, som har fået en førtidspension her, faktisk kunne have været en del af arbejdsmarkedet, hvis vi havde været bedre i jobcentrene til at møde folk på en værdig og ordentlig måde.
Nick Zimmermann (DF), 2026-01-15:
For andres vedkommende er det, fordi der sker en eller anden ulykke i livet, eller det kan være folk, der f.eks. ender med en ptsd-diagnose.
Det synes jeg er forfærdeligt.
Og jeg har altid i mit politiske virke gjort meget ud af at arbejde for, at vi har så rummeligt et arbejdsmarked som overhovedet muligt, og at vi tager hånd om de næste sociale klausuler og om de sociale virksomheder, der skal understøttes af de forskellige kommuner.
Vi skal gøre alt, hvad vi overhovedet kan, for at sørge for, at så mange mennesker som overhovedet muligt kan blive på arbejdsmarkedet og have en tilknytning til arbejdsmarkedet.
Det synes jeg er enormt vigtigt, og det er også noget, vi kan gøre meget mere for herindefra.
Når det så er sagt, må jeg sige, at den fuldstændige tillid, som jeg har til de danskere, der er endt på en førtidspension, modsvares af den sådan helt grundlæggende mistillid, jeg har til ikkevestlige indvandrere, der er endt på en førtidspension.
Jeg tror simpelt hen, at det for manges vedkommende gælder, at de kun har opnået den førtidspension, på grund af at de simpelt hen har snydt og bedraget.
Victoria Velasquez (EL), 2026-01-15:
Jeg citerer her fra ROCKWOOL Fondens analyse fra november 2025: »Nye tal viser, at sandsynligheden for, at en ikke-vestlig indvandrer under 60 år er på førtidspension, er på det laveste niveau i 17 år.
Sandsynligheden er faldet i stort set alle aldersgrupper, men særligt for de 40-60-årige.
For eksempel er andelen af 50-årige ikke-vestlige indvandrere på førtidspension faldet fra 24 pct. i 2012 til 15 pct. i dag.
Til sammenligning er andelen for danskfødte i samme alder blot faldet fra 8 pct. til 7 pct.
Det peger derfor ikke på, at ikke-vestlige indvandrere oftere får førtidspension i dag end tidligere.«
Det, som der bl.a. bliver adresseret i den her analyse, er, hvad det er for nogle mennesker, vi taler om.
Og her synes jeg, at DF i høj grad er med til at svigte mennesker, som er ramt af ptsd.
Det er noget, som optager mange meget.
Nick Zimmermann (DF), 2026-01-15:
Fortæl det til beboerne, der bor ude omkring Kærshovedgård.
Det er de danskere, der hver evig eneste dag får deres lokalområde fuldstændig splittet ad, fordi man i stedet for at vælge at hjemsende kriminelle udlændinge lader dem sidde og fede den af ude på Kærshovedgård, hvor de i øvrigt ikke engang er låst inde.
De kan rende og stjæle stoffer.
De kan sågar køre en dansk kvinde ihjel, fordi man nægter kategorisk fra den her regerings side at hjemsende kriminelle udlændinge.
Så i forhold til at man stiller sig herned i salen og er på den høje hest og siger, at der nu endelig er sket noget på udlændingepolitikken, må jeg sige, at man skylder danskerne et svar på, hvorfor man lader kriminelle udlændinge være her i vores land hver evig eneste dag.
Frederik Vad (S), 2026-01-15:
Men det er jo, fordi Dansk Folkeparti har stillet nogle snedigt udformede spørgsmål til systemet.
Hvis jeg spørger, hvor mange der har passeret byskiltet i Slagelse Kommune i løbet af 1 år eller 5 år, siger det jo intet om, hvor mange der rent faktisk bor i Slagelse Kommune, og hvor mange der er blevet i Slagelse Kommune, eller hvor mange der er rejst ud.
Det, Dansk Folkeparti har gjort, er, at man har spurgt ind til, hvor mange der er ankommet til Danmark, og ikke, hvor mange der har forladt Danmark igen, og hvor mange der er blevet her som indvandrere.
Det er i øvrigt forkert, når der bliver sagt, at vi ikke smider nogen ud.
Vi smider mellem 1.000 og 2.000 ud hvert år.
Vi sætter dem på fly – bye bye – ud af landet.
Så hvorfor bliver Dansk Folkeparti ved med at bruge de her tal på en decideret løgnagtig måde i deres propaganda?
Nick Zimmermann (DF), 2026-01-15:
Det er i hvert fald en frygt, som jeg helt klart vil have, hvis der sidder nogle ikkevestlige indvandrere eller folk med en anden etnisk baggrund på et jobcenter og fortæller, at de har ptsd, altså om det simpelt hen kan være for at snyde sig til en førtidspension.
Det er min umiddelbare reaktion.
Hr. Frederik Vad har jo i den grad i sin tid som bl.a. DSU-formand været i massive problemer om forskellige ting og sager.
Det, jeg ligesom tager med mig herfra i dag, er, at der har været en eller anden aftale internt i S om, at hr. Frederik Vad skulle sendes herned i salen som sådan en bulderbasse, der skulle irritere en og sidde og grine under forløbet.
Det er helt tydeligt at se, at man har sin gode kammersjuk, beskæftigelsesministeren, med sig, og jeg synes sådan set, at den opførsel, som vi har set fra de to herrers side i dag, er utilstedelig.
Frederik Vad (S), 2026-01-15:
Alt, hvad der blev sagt der, havde ikke rigtig noget på sig.
Jeg har ikke dækket over noget i min tid som DSU-formand.
Jeg var den eneste politiske ungdomsformand, som stillede sig op foran en million seere i prime time på TV 2 og fortalte, hvordan der skulle ryddes op i de politiske ungdomsorganisationer, mens alle andre lå og gemte sig under sengene derhjemme.
Jeg har taget en ordførertjans på vegne af min rigtig dygtige og gode kollega hr. Jens Joel.
Det er en fin strategi, der bliver kørt her, men de fleste i den her sal, der har været til stede i alle 4 timer, ved godt, hvad der er foregået.
Hr. Nick Zimmermann har en evne til at vende op og ned på alting.
Jeg synes, det er så vildt.
Det kan ikke gøre, at nogen har lyst til at gå ind i politik.
Og det er jo ret vildt, at det, der bliver resultatet, er, at man får det smidt i hovedet igen. Så jeg ved det ikke; jeg synes, at det er en sørgelig dag.
Det må jeg sige.